Помощь небесных покровителей. Полный сборник молитв на каждый день года (зима)

© Олейникова Т.С., сост., 2009

© Издательство «ДАРЪ», 2009

Предисловие

В данной книге собраны молитвы на праздники Господни, Богородичны, Небесных Сил бесплотных, святых угодников Божиих и икон Божией Матери в порядке церковного года, который начинается с сентября месяца. Даты указаны по старому (первая цифра) и новому (вторая цифра) стилю.

Молитва – это возношение ума и сердца к Богу, являемое благоговейным словом человека к Богу. Образцом для всех молитв или общей христианской молитвой является Молитва Господня «Отче наш», которой Господь наш Иисус Христос научил апостолов и которую они передали всем верующим.

Молитва, как золотой ключ, отверзает нам все сокровища милосердия и щедрот Божиих.

«Молитва – путь к Господу. Призовем имя Господа и спасемся. Молитва более всего дает благодать Духа Святаго, потому что она всегда в руках наших как орудие для стяжания благодати Духа; двери молитвы открыты всем: и богатому, и бедному, и знатному, и простому, и сильному, и слабому, и здоровому, и больному, и праведнику, и грешнику. Особенно важно всегда держать в устах и в сердце молитву Иисусову: «Господи Иисусе Христе, Сыне Божий, помилуй мя грешнаго»…Сие непрестанно держи в устах и в сердце своем. С призыванием таким образом имени Божия ты найдешь покой, достигнешь чистоты духовной и телесной, и вселится в тебя Святой Дух, источник всех благ, и управит Он тебя во святыне, во всяком благочестии и чистоте».

(Из наставлений преподобного Серафима Саровского.)

«Молитва есть одна из высших потребностей души человеческой, одна из существенных принадлежностей богопочитания. Душа, погруженная в чувственность, рассеянная, омраченная грехом, не чувствует, что по своему началу она есть дыхание уст Божиих. Но сила этого чувства без ее ведома возникает из ее глубины и движет сердце к Богу, хотя бы и к неведомому или только погрешительно знаемому. В наше время мы много хвалимся и не довольно каемся. А время советует меньше хвалиться и больше молиться. Сердца твоего требует Господь. Молитву Церковь влагает в уста, чтобы она проникла в сердце. Чтобы нищему принять милостыню, надобно ему протянуть руку; чтобы младенцу принять пищу, надобно ему открыть уста. Подобно сему надобно человеку простираться к Богу, чтобы достигнуть благодати Его, надобно иметь отверстую душу, чтобы принять дары Его. Молитва есть простертая рука для принятия благодати Божией, отверстые уста для вкушения пищи Небесной. Благодатный дух дарован молитве от Бога для помощи грешникам, восчувствовавшим и возненавидевшим свою греховность, решительно возжелавшим очищения и совершенного исправления, – тем, у кого недостает только силы делать добро, а не доброго намерения».

«Если хочешь, чтобы молитва твоя долетела до Бога, то дай ей два крыла: пост и милостыню».

(Святитель Филарет, митрополит Московский и Коломенский.)

Молитвы святых очень великую имеют силу, но когда и сами мы каемся и исправную являем жизнь. Если же сами не стараемся, то через других ничего не получим и не будем спасены. Бог более готов даровать нам потребное ради нашей молитвы, чем ради молитв других.

(Святитель Иоанн Златоуст.)

Кроме молитв, даны также тропари, кондаки и величания каждому угоднику Божию или празднику.

На некоторые дни года приходится память святых, которым нет молитв. В этих случаях им, кроме тропарей и кондаков, приведены икосы, стихиры, светилен, или седален.

Тропарь – краткая церковная песнь, в которой прославляются дела Бога или святых Его, т. е. песнопение, составленное в честь праздника или святого, в котором кратко выражается сущность праздника или образ жизни святого и которое составляется и поется по известному образцу.

Кондак – краткая церковная песнь, в которой выражается в сжатом виде жизнь святого или история священного события.

Величание – хвала, прославление дел Бога или святых Его.

Задостойник – песнопение, которое поется в составе евхаристического канона вместо Богородичной песни «Достойно есть». На литургии Иоанна Златоуста в дни двунадесятых праздников и Пасхи (от дня праздника до дня отдания), а также на литургии Василия Великого в Великий Четверг и Великую Субботу задостойником является ирмос девятой песни канона утрени: в другие дни, когда совершается литургия Василия Великого, – особый Богородичный тропарь «О Тебе радуется».

Это самое полное собрание молитв, тропарей, кондаков и величаний. Такого полного сборника еще не издавалось.

Для работы были использованы Месяцесловы, Книги молебных пений, издаваемые в разное время, Минеи Месячные и другие богослужебные и церковные книги, отдельные частные службы, Жития святых с молитвами и т. д.

Составитель не ставил цели перечисления всех святых на каждый день всех месяцев года – их можно посмотреть в «Православном церковном календаре», а указаны только те святые угодники Божии, которым приводятся молитвы.

Если святому угоднику Божию или празднику в честь иконы Божией Матери не указана молитва, то в этом случае можно читать молитвы общие (см. раздел «Общие молитвы, тропари, кондаки и величания»).

Декабрь

1/14 декабря

Праведного Филарета Милостивого (792).

Молитва праведному Филарету Милостивому
из молитвослова

О великий и пречудный праведниче Божий милостиве Филарете! Предстоя на небеси престолу Божию с лики Ангелов, призри милостивым оком на люди, просящия сильныя твоея помощи. Умоли благосердие Человеколюбца Бога, да не осудит нас по беззаконием нашим, но да сотворит с нами по милости Своей! Многим, в скудости и недостаточестве живущим ты при жизни усердно помогал еси, людей убогих изобильно питал еси. Испроси нам у Христа, Бога нашего, мирное и безмятежное житие, здравие душевное и телесное, земли благоплодие и во всем всякое изобилие и благоденствие, и да не во зло обратим благая, даруемыя нам от щедраго Бога, но во славу Его и в прославление твоего заступления. Моли Господа, да хранит во здравии, мире, тишине и нелицемерном послушании семьи наши, от старших до последних; да дарует чадом нашим смирение и кротость, любовь и житие благоговейное, святое и во всем верное заповедям Божиим. По христианстей же кончине да сподобит всех нас получити Небесное Царствие, идеже вси праведнии, купно с тобою, присно славят Отца и Сына и Святаго Духа. Аминь.

Тропарь праведному Филарету Милостивому, глас 4

Аврааму в вере подражая, Иову же в терпении последуя, отче Филарете, благая земли разделял еси неимущим и лишение сих терпел еси мужественне. Сего ради светлым тя венцем увенча Подвигоположник, Христос Бог наш, Егоже моли спастися душам нашим.

Ин тропарь, глас 8

В терпении твоем стяжал еси мзду свою, праведне, и в заповедех Господних совершенне пожил, нищих возлюбил и сих удоволил еси, но молися Христу Богу, блаженне, спастися душам нашим.

Ин тропарь, глас тойже

В терпении твоем стяжал еси мзду твою, отче преподобне, в молитвах непристанно терпевый, нищия возлюбивый и сия удовливый, но молися Христу Богу, Филарете милостиве блаженне, спастися душам нашим.

Кондак, глас 3

Истинно всеизрядная твоя купля зрится и мудрою быти судится всеми благомудрствующими: отдал бо еси дольняя и кратковременная, взыскуя Горних и вечных. Темже и достойно стяжал еси вечную славу, милостиве Филарете.

Ин кондак, глас 4

Добродетельми украшаяся и страхом Божием предивен во всех явися Царскаго града, нищим сокровище богатства раздав и нетленно благих богатство на Небесех прием. Темже всюду и везде, Филарете, чтущих тя поминай, славо праведным и похвало.

Ин кондак, глас 2

Богатство твое расточил еси убогим и Небесное богатство ныне восприял еси, Филарете всеблаженне, сего ради тя почитаем, совершающе память твою, добродетели о тезоимените.

Величание

Величаем тя, святый праведный Филарете, и чтим святую память твою, ты бо молиши за нас Христа Бога нашего.

Праведному Филарету Милостивому молятся, чтоб пристроить в замужество дочерей, о помощи на море от бури и потопления, о заступничестве вдовиц и сирот, о помощи в бедности и нужде, в плену у врагов, о выходе из плена и заточения.

2/15 декабря

Преподобного Афанасия, затворника Печерского, в Ближних пещерах почивающего (ок. 1176).

Тропарь преподобному Афанасию, затворнику Печерскому, в Ближних пещерах почивающему, глас 3

Блаженство плачущих получити желая, день и нощь непрестанно плакал еси, имея во уме час Судный, тем по кончине твоей обрел еси утешение на Небеси, преподобне Афанасие. Подаждь и нам плакатися зде грехов наших выну, яко да плача безконечнаго избывше, тамо приимем вечное утешение.

Кондак, глас 5

Яко безсмертия тезоименит, по умертвии своем востал еси жив, показуя же, яко зело люта есть смерть, плакался еси горько. Ныне обретши некончаемую радость, молися о нас, яко да плача вечнаго избудем.

Величание

Ублажаем тя, преподобне отче Афанасие, и чтим святую память твою, наставниче монахов и собеседниче Ангелов.

Предстателъством преподобного Афанасия, затворника Печерского, молящимся с верою у святых его мощей подается Господом истинное покаяние.

3/16 декабря

Преподобного Саввы Сторожевского, Звенигородского чудотворца, ученика преподобного Сергия Радонежского (1406).

Молитвы преподобному Савве Сторожевскому, Звенигородскому чудотворцу

Молитва первая
из службы

О пречестная и священная главо, небеснаго Иерусалима гражданине, Пресвятыя Троицы обиталище, преподобие отче Савво! Велие имея дерзновение ко Всемилостивому Владыце, молися о стаде ограды твоея и о всех, по духу, чадех твоих: не премолчи вопия за ны ко Господу и не презри верою и любовию чтущих тя. Испроси, предстательством твоим, у Царя царствующих мир Церкви, под знаменем Креста воинствующей: архиереом святительства благолепие, монашествующим доброе в подвизех течение, святей обители сей, граду сему и всем градом и странам охранение, миру безмятежие и мир, глада и пагубы избавление, старым и немощным утешение и подкрепление, юным и младенцем благое в вере возрастание, в евангельском учении твердое обучение и в чистоте и целомудрии пребывание, вдовицам и сиротам милость и заступление, плененным отряду и возвращение, болящим исцеление, согрешающим дух сокрушения, бедствующим и всем, благодатной помощи требующим, благовременную помощь. Не посрами нас, к тебе с верою притекающих: споспешествуй яко чадолюбивый отец чадом, и нам понести иго Христово во благодушии и терпении: и всех управи в мире и покаянии скончати живот свой непостыдно и преселитися, со упованием, во обители небесныя, идеже ты, по трудех и подвизех, ныне водворяешися со ангелы и святыми, зря и прославляя Бога, в Троице славимаго, Отца и Сына и Святаго Духа. Аминь.

Молитва вторая,

чтомая в Звенигородском Саввино-Сторожевском монастыре Московской епархии

О честная главо, преподобне и богоблаженне отче наш Савво! Не престай молитву творя к Человеколюбцу Богу о стаде твоем, еже от души возлюбил еси и о немже труды многи и поты и болезни претерпел еси. Ты веси отвсюду належащий нам страх, веси и непременную бесовскую на ны рать, веси телесное стужение и злолютство, веси усердия нашего неможение. Сего ради молим тя: якоже в труднем сем и многоболезненнем житии твоем братию зело возлюбил еси и наставник неусыпен ей был еси ко спасению, тако и ныне престолу Божию предстоя, поминай ны чада твоя, яко да избавит нас Господь от тьмы страстей и всякаго обдержания лукавых бесов и злых человек. Помяни, преподобне отче, и мене убогаго раба твоего (имярек), да молитвами твоими в день страшнаго прещения Милостиваго Судию обрящу, Господа нашего Иисуса Христа, Емуже слава и держава, со Отцем и с Пресвятым Духом, ныне и присно и во веки веков. Аминь.

Тропарь преподобному Савве Сторожевскому, Звенигородскому, глас 8

Пустыни явился еси доброе прозябение, преподобне: от юности бо изволил еси чистое житие, духовному твоему учителю последуя, и того учением ум к Небесным вперив, и стаду твоему премудр наставник показался еси, тем и Христос, яко пресветла тя светильника, чудесы обогати, Савво, отче наш, моли спастися душам нашим.

Ин тропарь, глас тойже

От юности Божественною распаляем ревностию, возлюбил еси чистое житие, презрев мира сего красная и суетная, последовал еси твоему Богомудрому учителю, преблаженному Сергию, в труде и бдении, в посте и подвизе: на Сторожи явлься безмолвия ради и стражи духовныя недремленным на Божественней стражи предстоянием стяжал еси ум, зряй к Богу, и демонския кознии обстояния прозираяй, озарение Пресвятаго Духа в себе восприем, яко звезда пресветлая еси верным. Темже и премудр и светозарен предстоятель и пастырь стаду твоему явился еси, светом твоим просвещай и всех, приходящих к тебе верою, отче наш Савво, и моли Христа Бога, да спасет души наша.

Кондак, глас тойже

Безмолвия ради и плоти распинання вселивыйся на горе Сторожи, явился еси, преподобне Савво, столп веры непоколебимый, от Пресвятаго Духа осиянный, обитель пречестная Троицы, и непрестанными молитвами, слезными воздыхании и подвигами благодати Божественныя сопричастник; темже и Христос в нетлении мощей твоих прослави тя, и даром чудес украси тя. Мы же радостно ти вопием: радуйся, Савво, великий чудотворче.

Ин кондак, глас 2

Господним желанием распалився, страсти плотския воздержанием оттряс, Божественнаго света незаходимое светило явился еси, чудес лучами всех просвещаеши, притекающих к раце мощей твоих, Савво, преподобне отче наш.

Величание

Ублажаем тя, преподобне отче Савво, и чтим святую память твою, наставниче монахов и собеседниче Ангелов.

4/17 декабря

Великомученицы Варвары (ок. 306).

Молитвы великомученице Варваре

Молитва первая
из службы с акафистом

Святая славная и всехвальная великомученице Христова Варваро! Собраннии днесь в храме твоем божественнем людие, раце мощей твоих покланяющиеся и любовию целующие, страдания же твоя мученическая и в них Самаго Страстоположника Христа, давшаго тебе не точию еже в Него веровати, но и еже по Нем страдати, похвалами ублажающе, молим тя, известная желания нашего ходатаице: моли с нами и о нас умоляемаго от Своего благоутробия Бога, да милостивно услышит нас, просящих Его благостыню, и не отставит от нас вся ко спасению и житию нужная прошения, и дарует христианскую кончину животу нашему безболезненну, непостыдну, мирну, Божественных Таин причастну, и всем на всяцем месте, во всяцей скорби и обстоянии, требующим Его человеколюбия и помощи, великую Свою подаст милость, да благодатию Божиею и твоим теплым предстательством, душею и телом всегда здравии пребывающе, славим дивнаго во святых Своих Бога Израилева, не удаляющаго помощи Своея от нас, всегда, ныне и присно и во веки веков. Аминь.

Молитва вторая
из службы с акафистом

К тебе, яко ко истинному скораго исцеления и многочуднаго врачевания источнику, святая дево Варваро великомученице, аз немощный прибегаю и к твоим святым мощам усердно припадая, молюся: виждь раны греховныя и всетелесную язву, виждь неможение души моея, и сие, обычным твоим милосердием и благостию понуждаема, исцелити потщися. Вонми гласу моления моего, не презри от окаяннаго ми сердца приносимое стенание, и вопль мой услыши, яко ты еси мое прибежище. Святую Единосущную и Неразделимую Троицу, юже треми окнами в бане отеческой созданными изобразила еси, о мне грешнем и нетерпеливем рабе твоем моли, да помилует мя ныне и в день смерти моея. Поклонися Отцу Небесному: да мя, всеми грехми приклоняемаго и низу поверженнаго, воздвигнет на славословие Свое, и устроит мя всегда горе имети сердце, горняя мудрствовати, а не земная. Умоли Христа Сына Божия, Иже молитву твою страдальческую в темнице услыша, аки в темнице сидяща, к скорому течению путем заповедей Божиих наставит и подаст непрестанно молитися усердное хотение. Призови и Духа Святаго, чистоты неизнуряемаго источника, в подвизе страдальческом тя, чистую деву, укрепляющаго и от стыда крылома Своима защищающаго, яко да и мне, студному и нечистому, сердце чисто созиждет и дух прав обновит во утробе моей: паче же да призовет мя и подаст усердно подвизатися в житии чистом и укрепит мя на творение благих дел.

Верую, яко вся сия можеши мне, о святая великомученице Варваро, у Пресвятыя Троицы исходатайствовати: и аще восхощеши, сильна еси помощи мне, яко прославившая Бога во удесех твоих страдальческих. И вем, дево святая, яко ничтоже тебе невозможно, токмо аще не презреши слез и воздыхания моего: сего ради к честней святых мощей твоих чудотворных раце припадаю и тебе, на небеси душею пребывающей, покланяяся, дерзаю молитвенно глаголати: да будут уши твои внемлюще гласу молитвы моея. Многострадальное твое тело, да уврачует многия души и тела моего страсти. Глава твоя, мечу преклоненная, да даст главе моей воду чистительную грехов. Власи твои, немилостивно торганнии, да привяжут мя к любви Божией. Устне твои честнии да заградят уста моя от празднословия и отверзут всегда возвещати хвалу Господню. Очи твои, видящии свет Троический, да узрят и мое во благих желание, яко да бых и аз отвращал очи мои, еже не видети суеты, но всегда взирал на блаженство небесное. Рука твоя отсечена да удостоит мя всегда воздевати руце к Вышнему и не сплетати ими льщения. Сосца твоя, нещадно урезанная, да будут ми столп от лица вражия крепкий. Нози твои, скорошествующии со светлою свещею в чертог Божий к Жениху Небесному, да сотворят, яко да и аз ногама моима закон Господень и свет стезям моим. Раны твоя от ран греховных да свободят мя. Кровь твоя, многократне в мучении проливаемая, да очистит душу и тело мое от всякия скверны. Смерть твоя да не даст мне без исповедания и покаяния умрети: ибо аще в коем благодетельстве прославляема еси, но в сем наипаче, яко всяк, имеяй надежду на тя и выну в помощь призываяй тя, от наглыя избежит смерти, от неяже и мене окаяннаго избави, дево чистая, великомученице Варваро, и всемощными твоими молитвами удостой мя одесную Христа Сына Божия стати и слышати глас, глаголющий: «Благий рабе и верный, вниди в радость Господа твоего». Аминь.

Молитва третья
из службы с акафистом

Премудрая и всекрасная святая великомученице Христова Варваро, блаженна еси, яко премирная мудрости Божия плоть и кровь не яви тебе, но Сам Бог Отец Небесный, Иже тебе веры ради от невернаго отца оставленную, изгнанную и умерщвленную, в дщерь Себе возлюбленную прият: за тленное земнаго имения наследие, плоти нетление дарова: труды мученическия упокоением во Царствии Небеснем увенча, временное твое житие, смертию Его ради пресеченное, сицевою возпрослави почестию, яко душу с лики небесных вчини духов, тело же на земли в храме их ангельском положенное, ангелом заповеда сохранити цело, честно и многочудесно. Блаженна еси Христу Сыну Божию, Жениху Небесному, уневещенная дево, Егоже доброты твоея рачителя имети желающи, всю себе страданием, ранами, удов резанием и самыя главы усечением, аки утварьми дражайшими потщалася еси украсити: да тако, яко жена верна главе своей, мужу Христу, духом и телом соединишися неразлучно, глаголющи: обретохом, Егоже возлюби душа моя, и удержах Его, и не оставих Его. Блаженна еси, яко Святый Дух на тебе почил есть, Имже духовными духовная разсуждати научена, вся духи лукавствия во идолах, яко пагубныя, отринула еси, и Единаго Бога Духа познавши, яко истинная поклонница духом и истиною кланятися изволила еси, проповеднически глаголющи: Троицу чту, Едино Божество. Сию Святую Троицу, Юже в животе и смерти исповеданием и страданием своим прославила еси, умоли о мне, предстательнице моя, яко да и аз всегда тройственною, веры, любве и надежды, Туюжде Святую Троицу почитаю добродетелию. Имам светильник веры, но празден благих дел елея: ты, мудрая дево, страдальческую плоть твою, крове исполнену и ранами преливающуюся, аки светильник имущая, даждь от елея твоего, да тем душевную мою свещу украсивши, сподоблюся по тебе внити в чертог небесный. Пресельник аз есмь на земли и пришлец, якоже вси отцы мои: благ вечных наследнице и блаженная обеда в Царствии Небесном причастнице, яко в странствии жития, трапезы Божественныя угощения, сице и во исходе от мира, желаемаго сподоби мя напутствования: и, егда в конец сном смерти начну усыпати, коснися тогда изнемогающия плоти моея, яко иногда ангел Илии, глаголющи: востани, яждь и пий: яко да благодатию Божественных Тела и Крове Таин укреплен, прейду в крепости тоя далекий путь смерти, даже до горы небесныя: и тамо, Егоже ты через три окна банныя прежде верою Бога Троицу узрела еси, Сего купно с тобою лицем к лицу да удостоюся видети, и славити Его в нескончаемые веки. Аминь.

Молитва четвертая
из акафиста

Святая великомученице Христова Варваро! Моли с нами и о нас, рабах Божиих (имена), умоляемаго от Своего милосердия Бога, да милостивно услышит нас, просящих Его благостыню, и не отставит от нас вся ко спасению и житию нужная прошения, христианскую же кончину жития нашего безболезненну, непостыдну, мирну и Божественных Таин причастну да дарует, да благодатию Божиею и твоим теплым предстательством, душею и телом всегда здрави пребывающе, славим дивнаго во святых Своих Бога Израилева, не удаляющаго помощи Своея от нас, всегда, ныне и присно и во веки веков. Аминь.

Тропарь великомученице Варваре, глас 8

Варвару святую почтим: вражия бо сети сокруши и, яко птица, избавися от них, помощию и оружием креста, всечестная.

Ин тропарь, глас 4

Агнице всеблаженная Варваро, божественне озарившися светом Святыя Троицы трисолнечным и в купели утвердившися в побеждение лести отеческия, веру исповедала еси Христову. Тем, всечестная, свыше благодать тебе дарова Бог, исцеляти недуги и болезни вся: Егоже моли, великомученице, да спасет души наша.

Кондак, глас 4

В Троице благочестно певаемому последовавши Богу, страстотерпице, идольская притупила еси чтилища; посреде же подвига страдальчествующи, Варваро, мучителей прещения не устрашилася еси, мужемудренная, велегласно поющи присно: Троицу чту, Едино Божество.

Величание

Величаем тя, страстотерпице Христова Варваро, и чтим честное страдание твое, еже за Христа претерпела еси.

Великомученице Варваре молятся, чтоб не умереть без исповеди и святого причащения, об избавлении от скоропостижной или внезапной смерти, у нее просят помощи и заступления за детей, об избавлении от тяжких недугов и болезней.

5/18 декабря

Преподобного Саввы Освященного, Иерусалимского (532).

Святителя Гурия, архиепископа Казанского (1563).

Молитва преподобному Савве Освященному, Иерусалимскому
из акафиста

О предивный и всехвальный угодниче Божий, преподобне отче Савво! Днесь во святем храме твоем, благоговейно предстояще пред святою иконою твоею и радостно совершающе пресветлую память твою, ублажаем тя заступника нашего. Почитающе же твое велие дерзновение пред Господом, смиренно молим тя, преблаженне, приими милостивно от нас хвалебное пение сие, от любве и усердия тебе приносимое. И, яко имеяй велие дерзновение ко Господу, потщися Богоприятным твоим ходатайством испросити у Царя царствующих и Господа господствующих, яко да пробавит великия и богатыя милости Своя на нас грешных, да подаст нам дух правыя веры, дух ведения и любве, дух мира и радости о Дусе Святе, да избавит от бед и напастей, да низпослет вся полезная ко спасению душ наших. Всем же православным да дарует мир, тишину, безмятежие, усердие ко исполнению заповедей Его, изобилие плодов земных, и да избавит всю Российскую страну от глада, труса, потопа, огня, меча, нашествия иноплеменных и междоусобныя брани, смертоносныя язвы и от всякаго зла. Ей, угодниче Божий, не презри молений наших, но услыши нас, молящихся тебе, и под кровом заступления твоего сохрани нас (и обитель сию) ненаветны от врагов видимых и невидимых, да сподобимся скончати житие наше в покаянии и восприимем вечная благая во Царствии Христа Бога нашего, идеже восхвалим с тобою и всеми святыми достопокланяемое имя Пресвятыя Троицы, Отца и Сына и Святаго Духа, во веки веков. Аминь.

Тропарь преподобному Савве Освященному, Иерусалимскому, глас 8

Слез твоих теченьми пустыни безплодное возделал еси, и иже из глубины воздыханьми во сто трудов уплодоносил еси, и был еси светильник вселенней, сияя чудесы, Савво отче наш, моли Христа Бога спастися душам нашим.

Кондак, глас тойже

Яко от младенства Богу жертва непорочная принеслся еси добродетелию, Савво блаженне, садоделатель быв благочестия. Темже был еси преподобных удобрение, гражданин же пустынный достохвален. Темже зовем ти: радуйся, Савво пребогате.

Величание

Ублажаем тя, преподобне отче Савво, и чтим святую память твою, наставниче монахов и собеседниче Ангелов.

Молитвы святителю Гурию, архиепископу Казанскому

Молитва первая
из акафиста

Святителю отче Гурие! Предстояще священной раце многоцелебных мощей твоих, молим тя усердно быти всегда и везде нашим ходатаем, заступником и покровителем. Исходатайствуй пастве твоей мир, тишину, благоденствие, здравие и спасение.

Буди постоянным нашим заступником от всех врагов, видимых и невидимых; покрывай нас от нахождения всех бед, напастей и скорбей, паче же от искушений врага темнаго. Предстоящим же зде и молящимся испроси у Господа Бога ко спасению своему тии просят у Него в своих нуждах и скорбех, да вси мы с тобою прославляем всесвятое имя Отца и Сына и Святаго Духа, ныне и присно и во веки веков. Аминь.

Молитва вторая
святителя Димитрия Ростовского, из службы

О архиерею Божий, Гурие святый, предстояй ныне престолу Христову в церкви торжествующей! Не забуди нас, празднующих любовию святую память твою, от горняго возшествия нашу назирай худость. Отче благий, призирай милостивно на чада твоя: пастырю добрый, не презри стада твоего, тобою Богови приобретеннаго. Аще и отлучен еси от грешник святынею твоею, обаче не отлучайся от нас грешных милосердием, присутствуй нам твоими за ны к Богу молитвами. Виждь град, в немже много трудился еси, виждь народ, егоже просветил еси, и буди всем помощник, заступник, покровитель, защититель, промысленник же и управитель жизни нашея. Ходатаю теплый, не премолчи вопия о нас ко Господу, испроси мир мирови, тишину христианскому царству, державствующему же одоление, и всем временная и вечная благая. Аминь.

Молитва третья
из службы

О священная главо, первый пастыреначальниче и насадителю Казанския церкве, божественным апостолом и первейшим вселенским пастырем верный подражателю, присно предстояй небесному престолу Отца всех щедрот Бога и непрестанно наслаждаяйся Его присносущнаго света и любве! К тебе мы чада паствы твоея, яко не имущии дерзновения возносити мольбы наша ко Господу Богу, усердно прибегаем, и молимся вознести благоприятныя о нас мольбы твоя ко Всевышнему, да дарует всем нам первее всего житие по святым Его заповедем и прощение грехов: потом же да избавит нас в кратком нынешнем веце от находящих на нас, по грехом нашим, неблагорастворения стихий, безплодия, глада, смертоносныя язвы, огня, истребляющаго наша жилища, всяких крамол, нашествия иноплеменных, и всех сопротивных нам видимых и невидимых сил, да дарует же мирное со здравием благоденственное житие. Правительству нашему да дарует прозорливость, нелицеприятие и праведный суд, священству твоея паствы примерную святость, ведение чистыя истины, неохлаждающуюся и немздоимную ревность к Божиим службам, слово зрелое, всегда готовое и солию растворенное, да непрестанно распространяется и укрепляется насажденная тобою вера Православная, и да истребится богоненавистное заблуждение языческое, зловредное нечестие агарянское и вся ереси и расколы душепагубнии: да везде во твоей прежней пастве возглашается и славится всесвятое имя нашего Господа Иисуса Христа со Безначальным Его Отцем, и с Прсвятым и Благим и Животворящим Его Духом, ныне и присно и во веки веков. Аминь.

Тропарь святителю Гурию, архиепископу Казанскому, глас 4

Правило веры и образ целомудрия, учителя добрых дел и наставника спасения, даде тя Господь новопросвещенному граду Казани, в немже приобрел еси новыя от язык люди и привел еси я Христови. Сего ради в память твою радостно сошедшеся, честне празднуем святое твое успение, ты же, отче наш, святителю Христов Гурие, моли Христа Бога спастися душам нашим.

Ин тропарь, глас 4

От младости удаляяся земнаго мудрования и последовав скорбным путем Законоположителю своему Христу Богу. Темже и Он тя воздарова на земли нетлением, на Небесех же со угодившими Ему архиереи ликовствуеши, Гурие святителю, моли Христа Бога подати отечеству нашему на враги победу, и мир мирови, и душам нашим велию милость.

Кондак, глас 6

Истины основание и веры утверждение и в поучениих преизящнаго свемы тя благочестию споспешника, апостолом сопрестольника, страстотерпцем сопричастника, постником купноревнителя, похваляем тя, Гурие святителю, и велия таинника Божия благодати.

Ин кондак, глас 4

Чувственныя страсти победив, чистотою, яко солнце, восзиял еси, чисто житие до конца сохранив, и от неверия в веру многих ко Христу привел еси; Того ради от Бога нетлением почтен, чудесы твоими вся удивил еси. Молим убо тя, святителю Гурие, молитвами твоими от бед избави нас, да зовем ти: радуйся, отче предивный, граду Казани похвало и утверждение.

Величание

Величаем тя, святителю отче Гурие, и чтим святую память твою, ты бо молиши за нас Христа Бога нашего.

Святителю Гурию, архиепископу Казанскому, молятся об избавлении от головной боли и об исцелении глазных болезней.

6/19 декабря

Святителя Николая, архиепископа Мир Ликийских, чудотворца (ок. 345).

Молитвы святителю Николаю, архиепископу Мирликийскому

Молитва первая
из службы с акафистом

О всехвальный и всечестный архиерею, великий чудотворче, святителю Христов, отче Николае, человече Божий и верный рабе, муже желаний, сосуде избранный, крепкий столпе церковный, светильниче пресветлый, звездо, осиявающая и освещающая всю вселенную! Ты еси праведник, яко финикс процветший, насажденный во дворех Господа своего, живый в Мирех, миром облагоухал еси и миро приснотекущее благодати Божия источаяй. Твоим шествием, пресвятый отче, море освятися, егда многочудесныя твоя мощи шествоваху во град Барский, от востока до запада хвалити имя Господне. О, преизрядный и предивный чудотворче, скорый помощниче, теплый заступниче, пастырю предобрый, спасающий словесное стадо от всяких бед! Тебе прославляем и тебе величаем, яко надежду всех христиан, источника чудес, защитителя верных, премудраго учителя, алчущих кормителя, плачущих веселие, нагих одеяние, болящих врача, по морю плавающих управителя, пленников свободителя, вдов и сирот питателя и заступника, целомудрия хранителя, младенцев кроткаго наказателя, старых укрепление, постников наставника, труждающихся упокоение, нищих и убогих изобильное богатство. Услыши нас, молящихся тебе и прибегающих под кров твой, яви предстательство твое о нас к Вышнему и исходатайствуй твоими богоприятными молитвами вся полезная ко спасению душ и телес наших. Сохрани святую обитель сию (или храм сей), всякий град и весь, и всякую страну христианскую, и люди живущия от всякаго озлобления помощию твоею: вемы бо, вемы, яко много может молитва праведнаго, поспешествующая во благое: тебе же праведнаго, по Преблагословенней Деве Марии, предстателя ко Всемилостивому Богу имамы, и к твоему, преблагий отче, теплому ходатайству и заступлению смиренно притекаем: ты нас соблюди, яко добрый и теплый пастырь, от всяких врагов, губительства, труса, града, глада, потопа, огня, меча, нашествия иноплеменников, и во всяких бедах и скорбех наших подай нам руку помощи, и отверзи двери милосердия Божия: понеже недостойни есмы зрети высоту небесную, от множества неправд наших, связани узами греховными, и николиже воли Создателя нашего сотворихом, ни сохранихом повелений Его. Темже преклоняем колена сокрушенна и смиренна сердца нашего к Зиждителю своему, и твоего отеческаго заступления к Нему просим: помози нам, угодниче Божий, да не погибнем со беззаконии нашими, избави нас от всякаго зла и от всякия вещи сопротивныя, управи ум наш и укрепи сердце наше в правой вере, в нейже твоим предстательством и ходатайством, ни ранами, ни прещением, ни мором, ни коим гневом от Создателя своего умалени будем, но мирное зде поживем житие и да сподобимся видети благая на земли живых, славяще Отца и Сына и Святаго Духа, Единаго в Троице славимаго и покланяемаго Бога, ныне и присно и во веки веков. Аминь.

Молитва вторая
из службы с акафистом

О всесвятый Николае, угодниче преизрядный Господень, теплый наш заступниче, и везде в скорбех скорый помощниче! Помози мне грешному и унылому в настоящем сем житии, умоли Господа Бога даровати ми оставление всех моих грехов, елико согреших от юности моея, во всем житии моем делом, словом, помышлением и всеми моими чувствы; и во исходе души моея помози ми окаянному, умоли Господа Бога, всея твари Содетеля, избавити мя воздушных мытарств и вечнаго мучения: да всегда прославляю Отца и Сына и Святаго Духа, и твое милостивное предстательство, ныне и присно и во веки веков. Аминь.

Молитва третья
из службы с акафистом

О всеблагий отче Николае, пастырю и учителю всех, верою притекающих к твоему заступлению и теплою молитвою тебе призывающих! Скоро потщися и избави Христово стадо от волков губящих е; и всяку страну христианскую огради и сохрани святыми твоими молитвами от мирскаго мятежа, труса, нашествия иноплеменников и междоусобныя брани, от глада, потопа, огня, меча и напрасныя смерти. И якоже помиловал еси триех мужей, в темнице седящих, и избавил еси их царева гнева и посечения мечнаго, тако помилуй и мене, умом, словом и делом во тьме грехов суща, и избави мя гнева Божия и вечныя казни, яко да твоим ходатайством и помощию, Своим же милосердием и благодатию, Христос Бог тихое и безгрешное житие даст ми пожити в веце сем и избавит мя шуияго стояния, сподобит же деснаго со всеми святыми. Аминь.

Молитва четвертая
из книги молебных пений

О пастырю добрый, учителю и наставниче наш, святителю отче Николае! Ты, ангельски пожив на земли, по преставлении твоем яко ангел благий просиял еси, молящимся тебе присный помощник являяся. Веруем от всея души и помышления, яко твоими неложными ходатайствы и благодатию, обильно дарованное тебе от Господа Спаса нашего, нашему спасению присно способствуеши. Убо и в час сей наша недостойная приими моления: свободи нас твоим заступлением от облежащего нас суесловия и суемудрия, неправоверия и зловерия человеческаго: молися мир всем Дающему низпослати мир церквам, расточенная же во едино собрати, и державу нашу в мире и тишине сохранити. Моли милостиваго Господа, да имиже весть судьбами, спасет нас от прегрешений наших; моли благость Его, о еже милостивно подати нам и всему миру потребная, да непрестанно славим, хвалим, поем и величаем Пресвятое и Великолепое имя Отца и Сына и Святаго Духа, ныне и присно и во веки веков. Аминь.

Молитва пятая,
чтомая пред чудотворною иконою святителя Николая в селе Промзине Симбирской епархии

О всехвальный, великий чудотворче, святителю Христов, отче Николае! Молим тя, буди надежда всех христиан верных защититель, алчущих кормитель, плачущих веселие, болящих врач, по морю плавающих управитель, убогих и сирых питатель и всем скорый помощник и покровитель, да мирное зде поживем житие и да сподобимся видети славу избранных Божиих на небеси и с ними непрестанно воспевати Единаго в Троице покланяемаго Бога во веки веков. Аминь.

Молитва шестая,
чтомая в Покровском Медведевском единоверческом монастыре Нижегородской епархии

О великий заступниче, архиерею Божий, Николае треблаженне, иже подсолнечную осиявый чудесы, призывающим же тя скорый услышатель являяйся, ихже присно предваряеши и спасаеши, и избавляеши, и от бед всяческих изимаеши, от Бога данною ти чудес и даров благодатию! Услыши мя недостойнаго, с верою тя призывающа и молебное тебе приносяща пение: тебе бо ходатая на умоление ко Христу предлагаю. О пресловущий в чудесех, святителем высото! Яко имеяй дерзновение, скоро Владыце предстани, преподобнии свои руце молебне к Нему простри о мне грешнем, и от Него щедроты благости подаждь ми, и приими мя в свое заступление, и от всех бед и зол мя избави, от нашествия врагов видимых и невидимых свобождая, и тех всех наветы и злохитрства погубляя, и борющих мя во всей жизни моей отражая; прегрешением же моим прощение испроси, и спасена мя Христу представи, и Царствия Небеснаго сподоби улучити за множество Того человеколюбия, Емуже подобает всяка слава, честь и поклонение, со Безначальным Его Отцем, и с Пресвятым и Благим и Животворящим Духом, ныне и присно и во веки веков. Аминь.

Молитва седьмая,
чтомая в Николаевской единоверческой церкви села Сомовки Нижегородской епархии

О добрый наш пастырю и богомудрый наставниче, святителю Христов Николае! Услыши нас грешных, молящихся тебе и призывающих в помощь скорое предстательство твое: виждь нас немощных, отвсюду уловляемых, всякаго блага лишенных и умом от малодушия помраченных; потщися, угодниче Божий, не оставити нас в греховнем плену быти, да не будем в радость врагом нашим и не умрем в лукавых деяниих наших. Моли о нас недостойных Содетеля нашего и Владыку, Емуже ты со безплотными лики предстоиши: милостива к нам сотвори Бога нашего в нынешнем житии и в будущем веце, да не воздаст нам по делом нашим и по нечистоте сердец наших, но по Своей благости воздаст нам. На твое бо ходатайство уповающе, твоим предстательством хвалимся, твое заступление на помощь призываем, и ко пресвятому образу твоему припадающе, помощи просим: избави нас, угодниче Христов, от зол находящих на нас, и укроти волны страстей и бед возстающих на нас, да ради святых твоих молитв не обымет нас напасть и не погрязнем в пучине греховней и в тине страстей наших. Моли, святителю Христов Николае, Христа Бога нашего, да подаст нам мирное житие и оставление грехов, душам же нашим спасение и велию милость, ныне и присно и во веки веков. Аминь.

Молитва восьмая

О великий чудотворче и угодниче Христов, святителю отче Николае! Ты, скорый помощник еси и благостынный заступник всем призывающим тя, паче же сущим в смертных бедах. Таковыя чудеса милосердия ты являл еси во дни жития твоего. Егда же, по смерти твоей, предстал еси престолу Божию, по сем никтоже может исчислити милостей твоих, аще бы и многи языки имел. Ты сохраняеши плавающия по водам; ты многия утопающия спасл еси. Ты храниши в пути, ихже застигоша ветры, великий снег, лютый мраз, множайший дождь. Ты соблюдаеши домы и имения от запаления злонамеренных человек и всеконечнаго сожжения. Ты защищаеши сущия в пути от нападения злодеев. Ты пособствуеши нищим и убогим, избавляяй их от крайняго уныния и грехопадения, нищеты ради. Ты заступаеши невинныя от оклеветаний и неправеднаго осуждения. Ты спасл еси от самыя смерти триех мужей, в темнице седящих, имже определено бе посечение мечем.

Тако, тебе даровася от Бога великая благодать молитися за человеки и спасати сущия в беде! Еще же ты прославился еси твоею помощию людем между неверными агаряны.

Мне ли токмо, злосчастному и бедствующему, не поможеши, аще и сам аз сей жребий уготовах себе? Заступи убо и мене от уныния и отчаяния, зле обстоящих мя. О великий угодниче Николае! Ты сам претерпел еси заключение в темнице за святую веру и, яко ревностный пастырь Христов, сам познал еси, сколь тяжко лишение свободы и во узах пребывание. Коль многим, молящимся тебе во узах, ты помогл еси! Облегчи и мне, сидящему в темнице, сие злоключение. Даруй ми скоро видети конец темничнаго моего пребывания и получити свободу, – не ради продолжения грехов моих, но ради исправления моей жизни! Помолися усердно и о сем, еже избавитися ми вечныя темницы, да твоею помощию спасаемь, прославляю Бога, дивнаго во святых Своих. Аминь.

Молитва девятая
из молитвослова

О святителю Христов Николае! Услыши нас, грешных раб Божиих (имена), молящихся тебе, и моли о нас, недостойных, Содетеля нашего и Владыку; милостива к нам сотвори Бога нашего в нынешнем житии и в будущем веце, да не воздаст нам по делом нашим, но по Своей благости воздаст нам. Избави нас, угодниче Христов, от зол, находящих на нас, и укроти волны страстей и бед, возстающих на нас, да ради святых твоих молитв не обымет нас напасть и не погрязнем в пучине греховней и в тине страстей наших. Моли, святителю Николае, Христа Бога нашего, да подаст нам мирное житие и оставление грехов, душам же нашим спасение и велию милость, ныне и присно, и во веки веков. Аминь.

Молитва десятая

О всесвятый Николае, угодниче преизрядный Господень, теплый наш заступниче и везде в скорбех скорый помощниче! Помози мне грешному и унылому в настоящем сем житии, умоли Господа Бога даровати ми оставление всех моих грехов, елико согреших от юности моея, во всем житии моем, делом, словом, помышлением и всеми моими чувствы; и во исходе души моея помози ми окаянному, умоли Господа Бога, всея твари Содетеля, избавити мя воздушных мытарств и вечнаго мучения, да всегда прославляю Отца и Сына и Святаго Духа, и твое милостивное предстательство, ныне и присно, и во веки веков. Аминь.

Молитва одиннадцатая
о помощи в узах сущим

О великий чудотворче и угодниче Христов, святителю отче Николае! Ты, скорый помощник еси и благостынный заступник всем призывающим тя, паче же сущим в смертных бедах. Таковыя чудеса милосердия ты являл еси во дни жития твоего. Егда же, по смерти твоей, предстал еси Престолу Божию, по сем никтоже может исчислити милостей твоих, аще бы и многи языки имел. Ты сохраняеши плавающия по водам; ты многая утопающия спасл еси. Ты храниши в пути, ихже застигоша ветры, великий снег, лютый мраз, множайший дождь. Ты соблюдаеши домы и имения от запаления злонамеренных человек и всеконечнаго сожжения. Ты защищаеши сущия в пути от нападения злодеев. Ты пособствуеши нищим и убогим, избавляяй их от крайняго уныния и грехопадения, нищеты ради. Ты заступаеши невинныя от оклеветаний и неправеднаго осуждения. Ты спасл еси от самыя смерти триех мужей, в темнице седящих, имже определено бе посечение мечем.

Тако, тебе даровася от Бога великая благодать молитися за человеки и спасати сущия в беде! Еще же ты прославился еси твоею помощию людем между неверными агаряны.

Мне ли токмо, злосчастному и бедствующему, не поможеши, аще и сам аз сей жребий уготовах себе? Заступи убо и мене от уныния и отчаяния, зле обстоящих мя. О великий угодниче Николае! Ты сам претерпел еси заключение в темнице за святую веру и, яко ревностный пастырь Христов, сам познал еси, сколь тяжко лишение свободы и во узах пребывание. Коль многим, молящимся тебе во узах, ты помогл еси! Облегчи и мне, сидящему в темнице, сие злоключение. Даруй ми скоро видети конец темничнаго моего пребывания и получити свободу, – не ради продолжения грехов моих, но ради исправления моей жизни! Помолися усердно и о сем, еже избавитися ми вечныя темницы, да твоею помощию спасаемь, прославляю Бога, дивнаго во святых Своих. Аминь.

Тропарь святителю Николаю, архиепископу Мир Ликийских, глас 4

Приспе день светлаго торжества, град Барский радуется, и с ним вселенная вся ликовствует песньми и пеньми духовными; днесь бо священное торжество, в пренесение честных и многоцелебных мощей святителя и чудотворца Николая, солнце незаходимое возсия светозарными лучами и разгоняя тьму искушений же и бед от вопиющих верно: спасай нас, яко предстатель наш, великий Николае.

Ни тропарь, глас 4

Отечество свое, Миры Ликийския, не оставль духом, во премирный град Барский преславно телом пренесеся, архиерею Николае. И оттуду множество человеческое своим пришествием возвеселил еси и болящия исцелил еси. Темже тя молим, святителю Николае, моли Христа Бога, да спасет души наша.

Ин тропарь, глас 4

Правило веры и образ кротости, воздержания учителя яви тя стаду твоему, яже вещей истина; сего ради стяжал еси смирением высокая, нищетою богатая, отче священноначальниче Николае, моли Христа Бога спастися душам нашим.

Кондак, глас 3

В Мирех, святе, священнодействитель показался еси: Христово бо, преподобне, Евангелие исполнив, положил еси душу твою о людех твоих, и спасл еси неповинныя от смерти; сего ради освятился еси, яко великий таинник Божия благодати.

Ин кондак, глас 3

Взыде, яко звезда от востока до запада твоя мощи, святителю Николае, море же освятися шествием твоим, и град Барский приемлет тобою благодать: нас бо деля явился еси чудотворец изящный, предивный и милостивый.

Величание

Величаем тя, святителю отче Николае, и чтим святую память твою, ты бо молиши за нас Христа Бога нашего.

Святителю Николаю, архиепископу Мир Ликийских, чудотворцу, молятся об исцелении глазных болезней (он не только исцелял глазные болезни, но и возвращал зрение слепым), об исцелении от разных недугов и болезней, о покровительстве семейному очагу, о добрых отношениях в семье, о помощи в разных бедах, о благополучии в пути, когда потерялась дорога, за детей, от грусти и уныния, чтобы пристроить в замужество дочерей, на море от бури и потопления, о заступничестве вдов и сирот, о помощи в бедности и нужде, в плену у врагов (по молитве к нему Николай-угодник выводит из плена и заточения).

7/20 декабря

Преподобного Антония Сийского (1556).

Преподобного Нила Столобенского (1554).

Молитвы преподобному Антонию Сийскому

Молитва первая
из акафиста преподобному

О предивный чудотворче и великий угодниче Божий, преподобне отче Антоние, пастырю наш добрый, теплый заступниче и скорый помощниче, предстояй престолу Пресвятыя Троицы, призри милостивым оком на ны и на вся люди, благоговейне притекающия к честному гробу твоему, в немже лежащия святыя мощи твоя, от дней древних цветуще нетлением и благоухающе благодатию Животворящаго Пресвятаго Духа, неоскудно источают исцеления от всяких недугов душевных и телесных, услыши нас, молящихся и чтущих святую память твою. Простри руце твои ко Владыце неба и земли и в твоих благоприятных молитвах поминай святейшия вселенския патриархи, преосвященныя митрополиты, архиепископы и епископы и весь священнический и монашеский чин, и весь причет церковный и благоверный правительствующий синклит, военачальники, градоначальники, христолюбивое воинство и вся православныя христианы, и испроси нам оставление прегрешений наших. Моли милостиваго Бога отвратити от нас всякий гнев Его, праведно на ны движимый, и сохранити не точию обитель нашу, но и вся грады и веси, и вся страны христианския и люди, живущия в них, от града и глада, от труса и потопа, от огня и меча, от смертоносныя язвы и всякия пагубы и всякаго зла, даровати же нам вся к жизни временней благопотребная и к вечному спасению полезная. Помози нам, святче Божий, избежати пагубных сетей диавольских, препобедити соблазны мира и умертвити уды наша, сущия на земли: отврати очи наша от суетных и прелестных вещей земных, направи же умы и мысли наша к зрению красот божественных, пренебесных и нетленных, сердца наша, недугующая страстьми греховными, исцели, да не прильпнут сластем привременным и безместным: согрей же я божественною любовию, да вожделеют истиннаго и непреходящаго блаженства, еже в Бозе. Укрепи нас к исполнению заповедей Господних, даждь нам покаяние сердечное и умиление слезное, молитву непрестанную и трудолюбие неослабное, бодренное трезвение ума и хранение сердца, мир помыслов, чистоту желаний, правоту деяний, да, избавльшеся тобою от всех враг видимых и невидимых, от всяких зол душевных и телесных, и соблюдше веру правую, надежду неотложную и любовь нелицемерную, богоугодне скончаем житие наше на земли и, прешедше в жизнь вечную, сподобимся зрети трисветлую зарю трисияющаго Вечнаго Солнца, и в невечернем дни Небеснаго Царствия, купно с тобою и со всеми святыми, благодарне воспевати и благословляти Пресвятую Троицу, Отца и Сына и Святаго Духа, во веки веков. Аминь.

Молитва вторая
из службы

О всеблаженне отче наш, преподобне Антоние, теплый заступниче и помощниче с верою призывающим тя, избави нас молитвами си ко Господу от всякаго обстояния бесовскаго и изми нас, окаянных и недостойных рабов твоих. О чудотворче Антоние, от уст пагубнаго змия, зияющаго пожрети нас и свести во ад живых, прости нас, отче, елико согрешихом ти, и исторгни нас от греха и всякия напасти, приходящия грехов ради наших. Подаждь душам нашим утешение, всади в сердца наша страх Суда Божия и избави нас от врагов наших, видимых и невидимых, тебе бо имамы тепла молитвенника и заступника, иже в бедах сущия и в грехи впадшия. Ты бо явися столп благочестия, воздержания правило, смиренномудрия образ, целомудрия наставник, убогим и сиротам заступник и хранитель прибегающим к тебе. Кто убо по достоинству может похвалити равноангельное твое житие и кто может изчести твоих трудов подвизи и слезы ко Господу, воистину яко солнца светлейши возсияша твоя исправления. Ревнитель бо бысть всех святых преподобных и праведных и учитель духовный, поборник, и заступник, и молитвенник, Пресвятей Троице предстоя. Ты яко мир оставил еси и яже в мире, и нас в покаяние приведи ко Господу молитвами си, отче всечестнейший, да и мы сподобимся вечных благих, идеже наслаждаешися Небесныя славы желаемаго Иисуса Христа, Истиннаго Бога нашего и Сладчайшаго Владыки и Господа всех. Емуже подобает всякая слава, честь и поклонение со Безначальным Его Отцем и Пресвятым, и Благим, и Животворящим Его Духом, ныне, и присно, и во веки веков. Аминь.

Молитва третья
из акафиста преподобному

О богоблаженне и приснопамятне отче наш Антоние! Не мним тя мертва суща, аще телом и преставился еси от нас, но жив в соборе ангелов водворяешися. Моли за ны, избранниче Христов, и не презри нас, верою и любовию чтущих тя: поминай нас недостойных у престола Царя Небеснаго, тебе бо дадеся благодать молитися за ны. О заступниче и молитвенниче наш добрый! Се святых мощей твоих рака пред очима нашима видима есть. Сохраняй убо нас всегда от сетей вражиих: молися ко Господу о спасении душ наших, и испроси нам покаяния время и христианскую кончину безболезнену, непостыдну, мирну, да невозбранно прейдем мытарства воздушных князей и сподобимся Небеснаго Царствия со всеми угодившими Владыце небесе и земли, Господу нашему Иисусу Христу, Емуже подобает всякая слава, честь и поклонение, всегда, ныне и присно и во веки веков. Аминь.

Тропарь преподобному Антонию Сийскому, глас 1

Желанием духовным распалився и мятежи мирския отринув, ко Единому Богу любовию прилепился еси, и Того вседушне взыскуя, во внутреннюю пустыню отшел еси, при водах вселився, идеже во слезах и трудех пребывая многолетное время, в терпении мнозем житие ангельское проходил еси, в наставлении Божественнаго Разума, и множество монахов собрал еси, мудрее, ихже посещая, не остави, Антоние, преподобне отче наш, Пресвятей Троице моляся, от зол всяческих избавити и спасти души наша.

Ин тропарь, глас 6

Иже воистину на земли тя ангела и на Небеси человека Божия почтим, сию жизнь суетную оставль, яко воистину преудобрен воин Христа Бога, на страсти душепагубныя подвизався в жизни сей суетней бдением и пощением, во всем быв образ своим учеником. Темже бо в тя вселися Пресвятый Дух, Егоже действием светло украшен, но яко имея дерзновение ко Святей Троице, поминай святую обитель сию и стадо свое, еже собрал еси, и не забуди, якоже обещася, посещай чад своих, Антоние преподобне, отче наш.

Кондак, глас 8

От юности, преподобне, плоть твою в постех и молитвах источил еси и крест твой взем, Христу последовал еси, темже и к вышним течение радостно совершил еси, идеже со всеми святыми Святей Троице предстоиши. И ныне стадо твое посещая, поминай чтущих пресвятую память твою, да вси благодарне вопием ти: радуйся, богомудре Антоние, наставниче пустынный.

Ин кондак, глас 3

Христа единаго вожделев, и к Тому любовию уязвився, и Тому неотложным путем последовал еси. Всякое житейское наслаждение возненавидев, темже, яко второе солнце, чудесы сияя, и сего ради тя даром обогати Владыка, поминай нас, чтущих пресветлую память твою, да зовем ти: радуйся, Антоние преподобне отче наш.

Величание

Ублажаем тя, преподобне отче Антоние, и чтим святую память твою, наставниче монахов и собеседниче Ангелов.

Молитвы преподобному Нилу Столобенскому

Молитва первая
из службы

О великий угодниче, преславный чудотворче, собраннаго зде о тебе стада Христова добрый пастырю и обители сея Богом данный начальниче, Ниле всеблаженне! Душею на небеси престолу Божию предстояй и Троичныя славы наслаждаяйся, телом же на земли в божественнем храме сем почиваяй и от Него данною ти свыше благодатию различная источаяй чудеса, призри милостивым оком на предстоящия честней твоей раце люди и просящия сильныя твоея помощи. Се бо мы, в безмерных согрешениих осквернившиися и в тине страстей присно вдающиися, праведный гнев Божий на себе наведохом и всякия милости недостойны сотворихомся, темже и не смеюще возвести очес наших к высоте небесней, ниже вознести молебный глас, сердцем сокрушенным и духом смиренным тебе в ходатайство и пособие призываем. Ты убо, яко стяжавый дерзновение, воздвигни горе преподобныя твоя руце, якоже иногда чудный оный Моисей Боговидец, Амалика побеждаяй, простер ко Господу Творцу всех и Богу теплую свою молитву, испроси Церкви благостояние, воздуха благорастворение, земли плодоносие. Избави же всех, верою несумненною к Богу приходящих и многоцелебныя мощи твоя благоговейно почитающих, от всяких бед душевных и телесных, от всех томлений и прилогов диавольских. Буди печальным утешитель, недугующим врач, напаствуемым помощник, нагим покровитель, вдовицам заступник, сирым защитник, младенцем питатель, старым укрепитель, странствующим путевождь, плавающим кормчий и исходатайствуй всем, крепкия помощи твоея усердне требующим, вся, яже ко спасению полезная. Яко да твоими молитвами наставляеми, путь на земли маловременнаго жития нашего безбедне совершим, улучим же на небеси некончаемый покой и прославим купно с тобою всех благих Дателя, единаго в Троице славимаго Бога, Отца и Сына и Святаго Духа, ныне и присно и во веки веков. Аминь.

Молитва вторая,
чтомая в Ниловой пустыни Тверской епархии

О преподобне и богоблаженне, пастырю и начальниче, отче Ниле! Яко имеяй дерзновение ко Владыце Христу и ко Пречистей Его Матери, Пресвятей Богородице, буди молитвенник и помощник и ходатай о нас недостойных, живущих во святей обители сей, еяже богоизбранней дружине ты начальник являешися, и о приходящих с верою к цельбоносным мощем твоим. Буди помогая и заступая от злаго нашего сопротивника, яко да твоими молитвами, пребывающии на месте сем, и приходящии с верою к раце мощей твоих, и на всяком месте призывающии тя на помощь, невредими будем от бесов и злых человек, славу и благодарение возсылающе Отцу и Сыну и Святому Духу, ныне и присно и во веки веков. Аминь.

Тропарь преподобному Нилу Столобенскому, глас 4

Яко светильник всесветел явился еси во острове Селигера езера, преподобне отче Ниле: ты бо Крест Христов от юности своея на раму взем, усердно Тому последовал еси, чистотою Богови приближився, отонудуже и чудес дарованием обогатился еси. Тем и мы, притекающих к раце мощей твоих, умильно глаголем: отче преподобне, моли Христа Бога спастися душам нашим.

Кондак, глас 8

Отечества, преподобне, удалився, в пустыню вселился еси, и на остров Селигера езера возшед, жестоко житие показал еси, и многих добродетельми удивив, дарования чудес от Христа приял еси. Поминай нас, чтущих память твою, да зовем ти: радуйся, Ниле отче наш.

Величание

Ублажаем тя, преподобне отче Ниле, и чтим святую память твою, наставниче монахов и собеседниче Ангелов.

8/21 декабря

Преподобного Кирилла Челмогорского (Челменского) и Каргополъского, чудотворца, просветителя чуди (1367).

Молитва преподобному Кириллу Челмогорскому
из службы

О блаженная и пречестная и благодати Святаго Духа исполненная главо, сосуде избранный Святыя Троицы, преподобне отче наш Кирилле, услыши нас, грешных, предстоящих ныне пред тобою и умильно молящих тя: помолися о нас, рабех твоих, ко Всемилостивому Владыце Иисусу Христу Богу нашему и Его рождшей Матери, Владычице нашей Богородице и Приснодеве Марии, еже отпустити нам согрешения наша, яже содеяхом. Вемы бо, отче наш, аще плотию и в персти почиваеши, но духом зде с нами неотступно и невидимо пребываеши, назирая нас и назидая по твоему неложному обещанию, сохраняеши от всяких обстояний. И якоже много дерзновение стяжавый ко Господу постническими твоими подвиги, умоли Его святыми твоими молитвами подати миру мир, Церкви Его Святей – единомыслие, стране – на враги победу, служащим же ти – друг ко другу любовь и согласие и всем людем, притекающим к тебе с верою, испроси у Господа к пользе душевней и телесней милость, мир, благословение, во еже избавитися нам всем в День Судный страшный, шуия части спастися, стати же одесную со избранными Его к наследию Царствия Небеснаго, яко Тому подобает всякая слава, честь и поклонение со Безначальным Его Отцем и Пресвятым и Благим и Животворящим Его Духом ныне, и присно, и во веки веков. Аминь.

Тропарь преподобному Кириллу Челмогорскому, просветителю чуди, глас 4

Днесь возсия нам пресветлая память твоя, славне, яко солнце светозарное, лучами благодати озаряющи весь мир и тьму нощи злых духов и от нас отгоняющи. Днесь Небесныя силы святых ангел, и мирский народ, и души праведных мысленно торжествуют, радующеся; днесь и мы, грешнии, припадающе молимся: отче преподобне Кирилле, Христа Бога моли непрестанно спасти обитель твою, град и люди, иже любезно тебе почитающия.

Кондак, глас 8

От юности, преподобне, вся оставль житейская, красная же и лепотная и в пустыню вселився, усердно последовал еси Звавшему тебе, преблаженне, в трудех же и постех, отче, тело свое изнурил еси, отонудуже тя пастыря Своим овцам добре устрояет всебогатый Господь, Кирилле чудодейственниче, моли Христа Бога о приходящих с верою и просящих своих прегрешений оставления даровати, чтущим любовию святую память твою.

Величание

Ублажаем тя, преподобне отче Кирилле, и чтим святую память твою, наставниче монахов и собеседниче Ангелов.

9/22 декабря

Зачатие праведной Анною Пресвятой Богородицы.

Иконы Божией Матери, именуемой «Нечаянная Радость».

Молитвы святым праведным Богоотцам Иоакиму и Анне, родителям Пресвятой Богородицы

Молитва первая
из акафиста

О преславнии Христовы праведницы, святии Богоотцы Иоакиме и Анно, предстоящий Небесному престолу Великаго Царя и велие дерзновение к Нему имущиии, яко от Преблагословенныя Дщери вашея, Пречистыя Богородицы и Приснодевы Марии, воплотитися изволившему! К вам, яко многомощным предстателем и усердным о нас молитвенником, прибегаем мы, грешнии и недостойнии. Молите благость Его, яко да отвратит от нас гнев Свой, по делом нашим праведно на ны движимый, и да безчисленныя прегрешения наша презрев, обратит нас на путь покаяния и на стези заповедей Своих да утвердит нас. Таже молитвами вашими в мире живот наш сохраните и во всех благих благое поспешение испросите, вся яже к животу и благочестию потребная нам от Бога дарующе, от всяких напастей и бед и напрасныя смерти предстательством вашим нас избавляюще, и от всех враг видимых и невидимых защищающе, яко да тихое и безмолвное житие поживем во всяком благочестии и чистоте, и тако в мире временное сие житие прешедше, в вечный достигнем покой, идеже вашим святым умолением да сподобимся Небеснаго Царствия Христа Бога нашего, Емуже со Отцем и Пресвятым Духом подобает всякая слава, честь и поклонение во веки веков. Аминь.

Молитва вторая
из акафиста

О святии праведницы, Богоотцы Иоакиме и Анно! Молите Милосердаго Господа, яко да отвратит от нас гнев Свой, по делом нашим праведно на ны движимый, и да безчисленная прегрешения наша презрев, обратит нас, раб Божиих (имена), на путь покаяния, и на стезе заповедей Своих да утвердит нас. Таже молитвами вашими в мире жизнь нашу сохраните, и во всех благих благое поспешение испросите, вся к животу и благочестию потребная нам от Бога дарующе, от всяких напастей и бед и внезапныя смерти предстательством вашим нас избавляюще и от всех враг видимых и невидимых защищающе, и тако в мире временное сие житие прешедше, в вечный достигнем покой, идеже вашим святым умолением да сподобимся Небеснаго Царствия Христа Бога нашего, Емуже, со Отцем и Пресвятым Духом, подобает всякая слава, честь и поклонение во веки веков. Аминь.

Тропарь Богоотцам Иоакиму и Анне, глас 2

Праведных Твоих Иоакима и Анны, Господи, память празднующе, теми молим Тя, спаси души наша.

Ин тропарь, глас 1

Иже в законней благодати праведни бывше, Младенца Богоданнаго породиша нам, Иоаким и Анна. Темже днесь светло торжествует, весело празднующи, Божественная Церковь честную вашу память, славящи Бога, воздвигшаго рог спасения нам в дому Давидове.

Кондак, глас 2

Радуется ныне Анна, неплодства разрешившися соуз, и питает Пречистую, созывающи вся воспети, Даровавшаго от чрева ея человеком Едину Матерь и неискусомужную.

Величание

Величаем вас, святии праведнии Иоакиме и Анно, и чтим святую память вашу, вы бо молите за нас Христа Бога нашего.

Праведным Иоакиму и Анне молятся о разрешении от бесчадия и неплодства, о покровительстве посевам и о плодородии.

Молитвы ко Пресвятой Богородице пред Ее иконою «Нечаянная Радость»

Молитва первая
из службы с акафистом

О Пресвятая Дево, Всеблагаго Сына Мати Всеблагая, града Москвы Покровительнице, всех сущих во гресех, скорбех, бедах и болезнех верная Предстательнице и Заступнице! Приими молебное пение сие от нас, недостойных раб Твоих, Тебе возносимое, и якоже древле грешника, на всяк день многажды пред честною иконою Твоею молившагося, не презрела еси, но нечаянную радость тому даровала еси и преклонила еси Сына Твоего многим и усердным к Нему ходатайством ко прощению сего грешнаго и заблуждшаго, тако и ныне не презри моления нас недостойных рабов Твоих и умоли Сына Твоего и Бога нашего, да и всем нам, с верою и умилением покланяющимся пред цельбоносным образом Твоим, дарует нечаянную по коегождо потребе радость: грешником, погрязшим во глубине зол и страстей, вседейственное вразумление, покаяние и спасение; сущим в скорбех и печалех – утешение; обретающимся в бедах и озлоблениих – совершенное сих избытие; малодушным и ненадежным – надежду и терпение; в радости и изобилии живущим – непрестанное Благодетелю благодарение; бедствующим – милосердие; сущим в болезни и долгонедужии и оставленным врачами – нечаемое исцеление и укрепление; иждившим от недуга ум – ума возвращение и обновление; отходящим в вечную и нескончаемую жизнь – память смертную, умиление и сокрушение о гресех, дух бодр и твердую на милосердие Судии надежду. О Госпоже Пресвятая! Умилосердися ко всем, чтущим всечестное имя Твое, и всем яви всемощный покров Твой и заступление; во благочестии, чистоте и честнем жительстве пребывающия до последняго их скончания во благости соблюди; злыя благи сотвори; заблуждшия на путь правый настави; всякому делу благому и Сыну Твоему угодному споспешествуй; всякое дело злое и богопротивное разруши; в недоумении и трудных и опасных обстояниих обретающимся незримую помощь и вразумление с Небесе низпосли; от искушений, соблазнов и погибели спаси; от злых человек и от врагов видимых и невидимых защити и сохрани; плавающим сплавай; путешествующим спутешествуй; сущим в нужде и гладе буди Питательница; неимущим крова и пристанища буди покров и прибежище; нагим подаждь одеяние; обидимым и неправедно гонимым – заступление; клевету, поношение и хуление терпящия незримо оправдай; клеветники и хулители пред всеми обличи; ожесточенно враждующим нечаемое подаждь примирение, и всем нам друг ко другу любовь, мир и благочестие и здравие с долгоденствием. Супружества в любви и единомыслии сохрани; супруги, во вражде и разделении сущия, умири, соедини я друг ко другу и положи им союз любве нерушимый; матерем, дети родящим, скорое подаждь разрешение; младенцы воспитай; юныя уцеломудри, отверзи им ум к восприятию всякаго полезнаго учения, страху Божию, воздержанию и трудолюбию настави; от домашней брани и вражды единокровных миром и любовию огради. Безматерних сирот буди Матерь, от всякаго порока и скверны отврати я и всему благому и Богоугодному научи, прельщенныя же и во грех и нечистоту падшия, скверну греха отявши, из бездны погибели изведи. Вдов буди Утешительница и Помощница, старости буди жезл, от внезапныя смерти без покаяния всех нас избави, и всем нам христианскую кончину живота нашего, безболезненну, непостыдну, мирну и добрый ответ на страшнем судищи Христове даруй. Преставльшияся в вере и покаянии от жития сего со Ангелы и всеми святыми жити сотвори, скончавшимся внезапною смертию милостива быти Сына Твоего умоли, и о всех усопших, иже не имут сродников, о упокоении их Сына Твоего умоляющих, Сама буди непрестанная и теплая Молитвенница и Ходатаица, да вси на Небеси и на земли ведят Тя, яко твердую и непостыдную Предстательницу рода христианскаго, и, ведуще, славят Тя и Тобою Сына Твоего, со Безначальным Его Отцем и Единосущным Его Духом, ныне и присно и во веки веков. Аминь.

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.